NSFAS-voorsitter bedankSizwe Nxasana. Foto: Flickr/GovernmentZA Sizwe Nxasana het as voorsitter van die nasionale hulpskema vir studente (NSFAS) bedank. Nxasana het Donderdag sy bedanking aangekondig te midde van toenemende oproepe dat hy moet bedank uit die pos wat hy die afgelope drie jaar beklee het. Nxasana het Woensdag met Naledi Pandor, minister van hoër onderwys, vergader en haar van sy besluit verwittig. Lunga Ngqengelele, die minister se woordvoerder, het gesê Pandor is dankbaar vir die leierskap wat Nxasana verskaf het. “Die minister wil so gou as moontlik ŉ raadsvergadering belê om die pad vorentoe te bespreek.” NSFAS was onlangs weer in die spervuur nadat Pandor opdrag gegee het om befondsing vir 2019-studente te staak weens die agterstand rakende uitbetalings van 2017 en 2018. Nxasana, ŉ voormalige uitvoerende hoof van FirstRand, het gesê NSFAS is sedert Desember onder erge druk ná oudpres. Jacob Zuma se aankondiging dat meer studente gratis hoër onderwys sal ontvang. Die Suid-Afrikaanse Unie van Studente (SAUS) het vroeër die week gesê Nxasana het misluk om NSFAS se lot om te keer. Die organisasie eis dat NSFAS se raad ontbind word. Belinda Bozzoli, DA-LP, het gesê NSFAS is op ŉ baie slegte plek. “Burokraties oorweldig en onder druk van studente.” Nehawu het egter Nxasana se bedanking verwelkom en gesê die vakbond was van die begin af teen sy aanstelling gekant. Volgens Nehawu is dit ŉ “powere verskoning” om die aankondiging van gratis hoër onderwys die skuld te gee.